Miss Universe 2018

Ang Miss Universe 2018 ay ang ika-67 edisyon ng Miss Universe pageant, na ginanap sa Impact Arena sa Bangkok, Taylandiya noong 17 Disyembre 2018.

Pagkatapos ng kompetisyon, kinoronahan ni Demi Leigh Nel-Peters ng Timog Aprika si Catriona Gray ng Pilipinas bilang Miss Universe 2018. Ito ang ikaapat na tagumpay ng Pilipinas sa kasaysayan ng kompetisyon. Nagtapos bilang first runner-up si Tamaryn Green ng Timog Aprika, habang nagtapos bilang second runner-up si Sthefany Gutiérrez ng Beneswela.

Mga kandidata mula sa 94 na mga bansa at teritoryo ang lumahok sa kompetisyong ito, ang pinakamarami sa kasaysayan ng Miss Universe matapos lagpasan ang dating rekord na 92 kandidata noong 2017. Pinangunahan nina Steve Harvey at Ashley Graham ang kompetisyon, samantalang sina Carson Kressley at Lu Sierra ang nagsilbing mga expert analyst. Nagtanghal si Ne-Yo sa edisyong ito.

Kasaysayan

Lokasyon at petsa ng kompetisyon 
Nasa proseso ng talakayan diumano ang Miss Universe Organization upang isagawa ang kompetisyon sa Hangzhou, Tsina, bilang isang test run para sa 2022 Asian Games. Subalit, hindi nagpatuloy ang negosasyon matapos tumanggi ang Tsina na i-broadcast nang live ang kompetisyon dahil sa lawak ng pagkakaiba sa oras sa pagitan Tsina at ang Estados Unidos. Pagkatapos, binuksan ng Miss Universe Organization ang negosasyon sa Pilipinas matapos nilang mag-host noong 2016.

Noong Abril 2018, nakipag-usap ang noo'y Kalihim ng Turismo na si Wanda Tulfo-Teo sa noo'y Pangulo ng Pilipinas na si Rodrigo Duterte hinggil sa posibilidad na isagawa ang kompetisyon sa Boracay sa Nobyembre 2018, na bagong-ayos noon matapos na isara sa mga turista sa loob ng anim na buwan. Noong ika-6 ng Mayo 2018, inihayag ni Tulfo-Teo na may "90% tyansa" na pagdausan ang kompetisyon sa Pilipinas, at ibinunyag din na ang Kagawaran ng Turismo ay naghahanap ng mga sponsor upang tustusan ang kompetisyon. Subalit, inanunsyo ng kahalili ni Tulfo-Teo na si Bernadette Romulo-Puyat noong ika-18 ng Mayo 2018 na iniurong ng bansa ang hosting bid dahil sa mga hadlang sa badyet at iba pang mga kadahilanan. Ipinunto rin ni Romulo-Puyat na kamakailan lang nag-host ang Pilipinas sa kompetisyon, at walang dahilan upang gawin ito sa bansa sa lalong madaling panahon.

Noong ika-31 ng Hulyo 2018, inihayag ng Pangulo ng Miss Universe Organization na si Paula Shugart sa isang live press conference sa Bangkok Art and Culture Center, na ang ika-67 edisyon ng kompetisyon ay gaganapin sa Impact Arena sa Bangkok, Taylandiya sa ika-17 ng Disyembre 2018. Pinangyarihan na rin ng lungsod ang kompetisyon noong 1992 at 2005. Bukod pa rito, ginanap ang National Costume competition sa Nong Nooch Tropical Garden sa Pattaya, Taylandiya noong ika-10 ng Disyembre 2018.

Pagpili ng mga kalahok 
Ang mga kalahok mula sa 94 mga bansa at teritoryo ay napili upang lumahok sa kompetisyon. Siyam na kandidata ang nailuklok upang kumatawan sa kanilang bansa/teritoryo.

Iniluklok ang first runner-up ng Miss Belgium 2018 na si Zoé Brunet bilang kandidata ng Belhika sa Miss Universe matapos na pinili ni Miss Belgium 2018 Angeline Flor Pua na kumalahok sa Miss World 2019. Iniluklok rin sina Eva Colas ng Pransiya at Magdalena Swat ng Polonya matapos na piliin nina Miss France 2018 Maëva Coucke at Miss Polonia 2017 Agata Biernat na kumalahok sa Miss World 2019. Kalaunan, kumalahok sa sumunod na taon sina Coucke at Pua.

Sa edisyong ito unang kumalahok ang Armenya, Kirgistan, at Monggolya, at bumalik ang Belis, Dinamarka, Gresya, Kenya, Kosobo, Suwisa, at Unggarya. Huling kumalahok noong 2015 ang Gresya, at noong 2016 ang Belis, Dinamarka, Kenya, Kosobo, Suwisa, at Unggarya. Ang mga bansang Austrya, Eslobenya, Etiyopiya, Guyana, Irak, Rumanya, Tansaniya, at Trinidad at Tobago ay hindi sumali sa edisyong ito. Nasuspinde sa paglahok sa kompetisyon ang Guyana, dahil sa isang kontrobersya na kinasasangkutan ng mga "hindi kanais-nais na mga sulatroniko" at mga "banta ng kamatayan" na ipinadala sa organisasyon dahil sa isyu tungkol sa kanilang kalahok noong 2017. Dahil walang may nais na pumalit sa dating may hawak ng lisensya, napilitan ang Guyana na lumiban sa edisyong ito. Bagaman kinoronahan si Martrecia Alleyne bilang Miss Universe Trinidad and Tobago 2018, hindi kumalahok sa edisyong ito ang Trinidad at Tobago dahil pinaghigpitan ng prangkisa na sumali si Alleyne sa kompetisyon. Hindi sumali ang Austrya, Etiyopiya, Irak, Rumanya, at Tansaniya matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Nakarating sa Bangkok si Marie Esther Bangura ng Sierra Leone anim na araw matapos ang pagrerehistro, dahilan upang hindi ito makasali sa kompetisyon. Subalit, pinayagan si Bangura na lumahok sa mga aktibidad ng mga kandidata at manood ng kompetisyon mula sa madla, at inanyayahan pa itong kumalahok sa susunod na taon.

Si Ángela Ponce ng Espanya ang kauna-unahang lantad na transgender na kandidata sa kompetisyon. Bagaman hindi nakapasok sa Top 20, kinilala ng mga pageant organizer si Ponce sa kahalagahang pangkasaysayan nito sa panahon ng kompetisyon. Binago ang mga panuntunan sa kompetisyon upang payagan ang mga babaeng transgender na kumalahok noong 2012.

Mga resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Simula sa edisyong ito, 20 semifinalist ang napili sa pamamagitan ng paunang kompetisyon at ang mga closed-door interview. Muling ginamit sa ikalawang pagkakataon ang continental format kung saan limang semifinalist ay galing sa Kaamerikahan, Europa, at Aprika at Asya-Pasipiko at limang semifinalist ay kabilang sa wildcards na magmumula sa anumang rehiyong heograpikal. Kumalahok sa opening statement ang 20 semifinalist at kalaunan ay pinili ang 10 semifinalist. Kumalahok sa swimsuit competition at evening gown competition ang 10 semfinalist at kalaunan ay pinili ang limang pinalista. Limang pinalista ang sumabak sa paunang question-and-answer round, at tatlong pinalista naman ang sumabak sa final question at final walk.

Komite sa pagpili 

 Liliana Gil Valletta – negosyanteng Kolombyana
 Janaye Ingram – aktibista at personalidad ng media na Amerikano; Miss New Jersey USA 2004
 Monique Lhuillier – taga-disenyong Amerikano-Pilipino
 Michelle McLean – Miss Universe 1992 mula sa Namibya
 Iman Oubou – siyentipiko at negosyante
 Bui Simon – Miss Universe 1988 mula sa Taylandiya
 Richelle Singson-Michael – arkitekto at negosyanteng Filipino

Mga Kandidata 

94 na kandidata ang lumahok para sa titulo.

Mga tala

Mga sanggunian

Panlabas na kawing 

 

Miss Universe